Munkebo: Onsdag morgen modtog ejerne af Sybergkvæg, Lene Gommesen og Peter Bisgaard, en ubehagelig opringning fra en beboer i Munkebo. Beboeren fortalte, at en af 11 kvier som kvægejerne har gående i en indhegning ved multiparken j Munkebo muligvis var død.

Ejerne kørte straks til multiparken for at at undersøge sagen, og da de kom derop kunne de konstatere, at tre af de 11 kvier i indhegningen var døde.

- Ret hurtigt får vi mistanke om forgiftning, for sådan tre sunde dyr lægger sig jo ikke bare til at dø. Derfor forsøger vi straks, at få de raske dyr væk fra området, men de vil ikke med os. De vil blive ved de døde, siger Lene Gommesen, og fortæller, at de derfor begynder at transportere de døde dyr ud af indhegningen.

- Og her opdager vi så, at der ved indhegningen ligger noget haveaffald, deriblandt taks. Og så kan vi ret hurtigt regne ud hvad der er galt.

De får derfor hurtigt indfanget de friske kvier og tilkaldt en dyrlæge.

- Men der er ingen modgift mod taksforgiftning. Det eneste vi kan gøre er at give aktivt kul, som man også giver til mennesker, der har indtaget noget giftigt. Vi begynder at behandle dyrene, og mens vi står og behandler, er der faktisk to af dem, der dør mellem hænderne på os, fortæller hun.

I løbet af natten omkring klokken 5 døde endnu en af kvierne, så i alt seks kvier er nu døde af forgiftning. Og om flere af kvierne vil dø, kan ejerne endnu ikke være sikre på.

- Der er én, der stadigvæk ligger ned og ikke er helt frisk. De andre går godt nok rundt, men de to, der pludselig døde i går, havde jo også bare gået rundt. Så vi ved ikke noget endnu.